《同伯氏还乡》
宋代·胡宏

江村沙暖蒌蒿长，味比枸杞新甘香。
茁茁荻芽生近渚，紫花台莱初未尝。
白羊乌牸俱在牧，茅舍竹篱是故乡。
人生未必须富贵，万里且愿身康强。
径买官场旧醅酒，共醉春风殊未央。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。